title: Decizia (UE) 2016/845 a Consiliului din 23 mai 2016 privind poziția care urmează să fie adoptată în numele Uniunii Europene în cadrul Comitetului mixt instituit prin Acordul-cadru dintre Uniunea Europeană și statele sale membre, pe de o parte, și Republica Coreea, pe de altă parte, în legătură cu adoptarea regulamentului de procedură al Comitetului mixt, precum și cu instituirea unor grupuri de lucru specializate și adoptarea mandatului acestora

text:
               28.5.2016

               RO

               Jurnalul Oficial al Uniunii Europene

               L 141/66

         DECIZIA (UE) 2016/845 A CONSILIULUI
   din 23 mai 2016
   privind poziția care urmează să fie adoptată în numele Uniunii Europene în cadrul Comitetului mixt instituit prin Acordul-cadru dintre Uniunea Europeană și statele sale membre, pe de o parte, și Republica Coreea, pe de altă parte, în legătură cu adoptarea regulamentului de procedură al Comitetului mixt, precum și cu instituirea unor grupuri de lucru specializate și adoptarea mandatului acestora
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolele 207 și 212 coroborate cu articolul 218 alineatul (9),
   având în vedere propunerea Comisiei Europene,
   întrucât:

               (1)

               Acordul-cadru între Uniunea Europeană și statele sale membre, pe de o parte, și Republica Coreea, pe de altă parte (1) (denumit în continuare „acordul”) a intrat în vigoare la 1 iunie 2014.

               (2)

               Pentru a contribui la punerea în aplicare efectivă a acordului, cadrul său instituțional ar trebui să fie finalizat cât mai curând posibil prin adoptarea de către Comitetul mixt a regulamentului său de procedură.

               (3)

               În conformitate cu articolul 44 din acord, a fost instituit un comitet mixt pentru a asigura, printre altele, funcționarea și punerea în aplicare corespunzătoare a acordului (denumit în continuare „Comitetul mixt”).

               (4)

               Pentru a contribui la punerea în aplicare efectivă a acordului, ar trebui adoptat regulamentul de procedură al Comitetului mixt.

               (5)

               Pentru a permite desfășurarea de dezbateri la nivel de experți cu privire la domeniile-cheie care intră în domeniul de aplicare al acordului, ar trebui instituite grupuri de lucru specializate.

               (6)

               Prin urmare, poziția Uniunii în cadrul Comitetului mixt în ceea ce privește adoptarea regulamentului de procedură al Comitetului mixt și instituirea unor grupuri de lucru specializate ar trebui să se bazeze pe proiectele de decizii ale Comitetului mixt atașate,

         ADOPTĂ PREZENTA DECIZIE:
   Articolul 1
   (1)   Poziția care urmează să fie adoptată în numele Uniunii Europene în cadrul Comitetului mixt instituit prin articolul 44 din acord, în ceea ce privește:

               (a)

               adoptarea regulamentului de procedură al Comitetului mixt; și

               (b)

               instituirea unor grupuri de lucru specializate și adoptarea mandatului acestora,

         se bazează pe proiectele de decizii ale Comitetului mixt atașate la prezenta decizie.
   (2)   Reprezentanții Uniunii în cadrul Comitetului mixt pot conveni asupra unor modificări minore ale proiectelor de decizii fără a mai fi necesară o nouă decizie a Consiliului.
   Articolul 2
   Prezenta decizie intră în vigoare la data adoptării.

      Adoptată la Bruxelles, 23 mai 2016.

            Pentru Consiliu

            Președintele

         F. MOGHERINI

      (1)  Decizia 2014/278/UE a Consiliului din 12 mai 2014 privind încheierea Acordului-cadru dintre Uniunea Europeană și statele sale membre, pe de o parte, și Republica Coreea, pe de altă parte, cu excepția chestiunilor legate de readmisie (JO L 145, 16.5.2014, p. 1).

      PROIECT
      DECIZIA NR. 1/2016 A COMITETULUI MIXT UE-REPUBLICA COREEA
      din …
      de adoptare a propriului regulament de procedură
      COMITETUL MIXT UE-REPUBLICA COREEA,
      având în vedere Acordul-cadru între Uniunea Europeană și statele sale membre, pe de o parte, și Republica Coreea, pe de altă parte (denumit în continuare „acordul”), în special articolul 44,
      întrucât:

                  (1)

                  Acordul a intrat în vigoare la 1 iunie 2014.

                  (2)

                  Pentru a contribui la punerea în aplicare efectivă a acordului, ar trebui adoptat regulamentul de procedură al Comitetului mixt,

            ADOPTĂ PREZENTA DECIZIE:
      Articol unic
      Se adoptă regulamentul de procedură al Comitetului mixt, astfel cum este prevăzut în anexa la prezenta decizie.

         Adoptată la …,

               Pentru Comitetul mixt UE-Republica Coreea

               Președintele

         ANEXĂ

            REGULAMENTUL DE PROCEDURĂ AL COMITETULUI MIXT

         Articolul 1
         Componență și președinție
         (1)   Comitetul mixt, instituit în conformitate cu articolul 44 din Acordul-cadru între Uniunea Europeană și statele sale membre, pe de o parte, și Republica Coreea, pe de altă parte (denumit în continuare „acordul”), își îndeplinește sarcinile astfel cum se prevede la articolul 44 din acord.
         (2)   Comitetul mixt este alcătuit din reprezentanți ai ambelor părți, la nivelul corespunzător.
         (3)   Președinția comitetului mixt este asigurată în mod alternativ de fiecare dintre părți, pentru o perioadă de un an calendaristic. Înaltul Reprezentant al Uniunii pentru afaceri externe și politica de securitate sau ministrul afacerilor externe al Republicii Coreea prezidează Comitetul mixt. Președintele își poate delega competențele.
         (4)   Prima perioadă începe la data primei reuniuni a Comitetului mixt și se încheie la data de 31 decembrie a aceluiași an.
         Articolul 2
         Reuniuni
         (1)   Comitetul mixt se reunește în mod normal o dată pe an. Reuniunile Comitetului mixt sunt convocate de președinte și au loc în mod alternativ la Bruxelles și la Seul, la o dată stabilită de comun acord. Sesiuni extraordinare ale Comitetului mixt pot avea loc la cererea oricăreia dintre părți, dacă părțile convin astfel.
         (2)   Comitetul mixt se întrunește în mod normal la nivel de înalți funcționari, cu excepția cazului în care părțile convin altfel.
         Articolul 3
         Publicitate
         Reuniunile Comitetului mixt nu sunt publice, cu excepția cazului în care se decide altfel.
         Articolul 4
         Participanți
         (1)   Înaintea fiecărei reuniuni, președintele este informat, prin intermediul secretariatului, cu privire la componența prevăzută a delegației fiecărei părți.
         (2)   Atunci când este cazul și cu acordul ambelor părți, pot fi invitați să participe la reuniunile Comitetului mixt experți sau reprezentanți ai altor organisme, în calitate de observatori sau pentru a oferi informații referitoare la un anumit subiect.
         Articolul 5
         Secretariatul
         Un reprezentant al Serviciului European de Acțiune Externă și un reprezentant al Ministerului Afacerilor Externe al Republicii Coreea exercită în comun funcțiile de secretari ai Comitetului mixt. Toate comunicările către și din partea președintelui Comitetului mixt sunt transmise secretarilor. Corespondența către sau din partea președintelui Comitetului mixt se poate face prin orice mijloc scris, inclusiv prin mesagerie electronică.
         Articolul 6
         Ordinea de zi a reuniunilor
         (1)   Președintele stabilește ordinea de zi provizorie a fiecărei reuniuni. Ordinea de zi provisorie este transmisă celeilalte părți, împreună cu documentele relevante, cel târziu cu 15 zile înainte de începerea reuniunii.
         (2)   Ordinea de zi provizorie cuprinde punctele prezentate președintelui cel mai târziu cu 21 de zile înainte de începerea reuniunii.
         (3)   Comitetul mixt adoptă ordinea de zi la începutul fiecărei reuniuni. Pe ordinea de zi pot fi înscrise puncte care nu figurează pe ordinea de zi provizorie, dacă ambele părți convin astfel.
         (4)   Președintele poate, cu acordul celor două părți, să reducă termenele menționate la alineatul (1) pentru a ține seama de cerințele unui caz particular.
         Articolul 7
         Proces-verbal
         (1)   Cei doi secretari redactează împreună un proiect de proces-verbal al fiecărei reuniuni, în mod normal în termen de 30 de zile calendaristice de la data reuniunii. Proiectul de proces-verbal se bazează pe un rezumat al concluziilor la care a ajuns Comitetul mixt, stabilit de către președinte.
         (2)   Procesul-verbal se aprobă de ambele părți în termen de 45 de zile calendaristice de la data reuniunii sau până la o altă dată convenită de părți. Odată ce se ajunge la un acord privind proiectul de proces-verbal, două exemplare originale sunt semnate de către președinte și de către cei doi secretari. Fiecare parte primește un exemplar original.
         Articolul 8
         Deliberări
         (1)   Atunci când Comitetul mixt adoptă decizii sau recomandări, actele respective se intitulează „Decizia” sau „Recomandarea”, urmată de un număr de ordine, de data adoptării și de o descriere a obiectului. Fiecare decizie prevede data intrării sale în vigoare. Deciziile și recomandările Comitetului mixt se adoptă de comun acord între părți.
         (2)   Comitetul mixt poate să adopte decizii sau recomandări prin procedură scrisă, dacă ambele părți convin astfel. Prin acordul comun al părților, se poate prevedea un termen limită pentru finalizarea procedurii scrise, la sfârșitul căruia președintele Comitetului mixt poate declara că s-a ajuns la un acord comun al părților, cu excepția cazului în care oricare dintre părți a comunicat contrariul.
         (3)   Deciziile și recomandările adoptate de Comitetul mixt se autentifică prin două exemplare originale semnate de către președintele Comitetului mixt.
         (4)   Fiecare parte poate hotărî în legătură cu publicarea deciziilor și a recomandărilor Comitetului mixt în propria publicație oficială.
         Articolul 9
         Corespondență
         (1)   Corespondența adresată Comitetului mixt se trimite unuia dintre secretari, care, la rândul său, îl informează pe celălalt secretar.
         (2)   Secretariatul asigură transmiterea corespondenței adresate Comitetului mixt către președintele comitetului și difuzarea sa, atunci când este cazul, ca documente menționate la articolul 10 din prezentul regulament de procedură.
         (3)   Secretariatul trimite părților corespondența din partea președintelui și, dacă este cazul, o difuzează ca documente menționate la articolul 10 din prezentul regulament de procedură.
         Articolul 10
         Documente
         (1)   Atunci când dezbaterile Comitetului mixt se bazează pe documente scrise, acestea sunt numerotate și transmise membrilor de către secretariat.
         (2)   Fiecare secretar este responsabil pentru transmiterea documentelor către membrii corespunzători din partea Comitetului mixt aflată în atribuțiile sale, transmițând sistematic o copie a corespondenței către celălalt secretar.
         Articolul 11
         Cheltuieli
         (1)   Fiecare parte suportă cheltuielile rezultate în urma participării la reuniunile Comitetului mixt, în ceea ce privește cheltuielile cu personalul, cheltuielile de deplasare și diurnele, precum și cheltuielile poștale și de telecomunicații.
         (2)   Cheltuielile legate de organizarea reuniunilor și reproducerea documentelor sunt suportate de partea care găzduiește reuniunea.
         Articolul 12
         Modificarea regulamentului de procedură
         Regulamentul de procedură poate fi modificat prin acordul comun al părților, în conformitate cu articolul 8.
         Articolul 13
         Grupuri de lucru specializate
         (1)   Comitetul mixt poate decide să înființeze alte grupuri de lucru specializate, care să îl asiste în îndeplinirea sarcinilor sale.
         (2)   Comitetul mixt poate decide desființarea unui grup de lucru specializat, poate defini sau modifica mandatul acestuia sau poate institui alte grupuri de lucru specializate.
         (3)   Grupurile de lucru specializate prezintă un raport Comitetului mixt după fiecare reuniune.
         (4)   Grupurile de lucru specializate nu au putere de decizie, dar pot prezenta recomandări Comitetului mixt.

      PROIECT
      DECIZIA NR. 2/2016 A COMITETULUI MIXT UE-REPUBLICA COREEA
      din ….
      privind instituirea unor grupuri de lucru specializate și adoptarea mandatului acestora
      COMITETUL MIXT UE-REPUBLICA COREEA,
      având în vedere Acordul-cadru între Uniunea Europeană și statele sale membre, pe de o parte, și Republica Coreea, pe de altă parte (denumit în continuare „acordul”), în special articolul 44, precum și având în vedere articolul 13 din Regulamentul de procedură al Comitetului mixt,
      întrucât:

                  (1)

                  Pentru a permite desfășurarea de discuții la nivel de experți cu privire la domeniile-cheie care intră în sfera de aplicare a acordului, ar trebui instituite grupuri de lucru specializate. Atât lista grupurilor de lucru specializate, cât și domeniul de activitate al fiecărui grup de lucru specializat pot fi modificate, cu acordul părților.

                  (2)

                  În temeiul articolului 13 din Regulamentul de procedură al Comitetului mixt, Comitetul mixt poate institui grupuri de lucru specializate care să îi acorde asistență în îndeplinirea sarcinilor sale,

            ADOPTĂ PREZENTA DECIZIE:
      Articol unic
      Se instituie grupurile de lucru specializate enumerate în anexa I la prezenta decizie. Se stabilește mandatul grupurilor de lucru specializate în conformitate cu anexa II la prezenta decizie.

         Adoptată la,

               Pentru Comitetul mixt UE-Republica Coreea

               Președintele

         ANEXA I

            COMITETUL MIXT UE-REPUBLICA COREEA GRUPURI DE LUCRU SPECIALIZATE

                     (1)

                     Grupul de lucru specializat privind energia, mediul, schimbările climatice.

                     (2)

                     Grupul de lucru specializat privind contraterorismul.

         ANEXA II

            MANDATUL GRUPURILOR DE LUCRU SPECIALIZATE INSTITUITE ÎN TEMEIUL ACORDULUI-CADRU DINTRE UNIUNEA EUROPEANĂ ȘI STATELE SALE MEMBRE, PE DE O PARTE, ȘI REPUBLICA COREEA, PE DE ALTĂ PARTE

         Articolul 1
         (1)   În cadrul reuniunilor sale, fiecare grup de lucru specializat poate aborda punerea în aplicare a acordului în domeniile acoperite de grupul respectiv.
         (2)   Grupurile de lucru specializate pot discuta, de asemenea, subiecte sau proiecte specifice legate de domeniul de colaborare bilaterală relevant.
         (3)   La solicitarea oricăreia dintre părți pot fi, de asemenea, aduse în discuție cazuri individuale.
         Articolul 2
         Grupurile de lucru specializate își desfășoară activitatea sub autoritatea Comitetului mixt. Acestea raportează și transmit procesul-verbal și concluziile lor președintelui Comitetului mixt în termen de 30 de zile calendaristice de la fiecare reuniune.
         Articolul 3
         Grupurile de lucru specializate sunt formate din reprezentanți ai părților.
         Cu acordul părților, grupurile de lucru specializate pot invita experți la reuniunile lor și îi pot consulta în ceea ce privește anumite puncte specifice de pe ordinea de zi, după caz.
         Articolul 4
         Grupurile de lucru specializate sunt prezidate de către părți prin alternanță, în conformitate cu regulile de procedură ale Comitetului mixt.
         Articolul 5
         Un reprezentant al Serviciului European de Acțiune Externă și un reprezentant al Ministerului Afacerilor Externe al Republicii Coreea exercită în comun funcțiile de secretari ai grupurilor de lucru specializate. Toate comunicările destinate grupurilor de lucru specializate se transmit celor doi secretari.
         Articolul 6
         (1)   Grupurile de lucru specializate se reunesc ori de câte ori circumstanțele impun acest lucru, cu acordul părților, la cererea scrisă a oricăreia dintre acestea. Locul și data fiecărei reuniuni se stabilesc de comun acord de către ambele părți.
         (2)   La primirea unei cereri din partea uneia dintre părți privind convocarea unei reuniuni a unui grup de lucru specializat, secretarul celeilalte părți are la dispoziție 15 zile lucrătoare pentru a răspunde.
         (3)   În cazuri de urgență deosebită, reuniunile grupurilor de lucru specializate pot fi convocate într-un termen mai scurt, cu acordul ambelor părți.
         (4)   Înaintea fiecărei reuniuni, președintele este informat în legătură cu componența prevăzută a delegațiilor ambelor părți.
         (5)   Reuniunile grupurilor de lucru specializate sunt convocate în comun de către cei doi secretari.
         Articolul 7
         Punctele de inclus pe ordinea de zi sunt prezentate secretarilor cu cel puțin 15 zile lucrătoare înainte de data reuniunii grupului de lucru specializat în cauză. Documentația aferentă este pusă la dispoziția secretarilor cu cel puțin 10 zile lucrătoare înainte de reuniune. Secretarii vor comunica proiectul de ordine de zi cel târziu cu cinci zile lucrătoare înainte de reuniune. Ordinea de zi se finalizează cu acordul ambelor părți. În cazuri excepționale, pot fi înscrise puncte pe ordinea de zi într-un termen mai scurt, dacă părțile sunt de acord.
         Articolul 8
         Pentru fiecare reuniune se întocmește un proces-verbal.
         Sub rezerva adoptării unei decizii contrare, reuniunile grupurilor de lucru specializate nu sunt publice.


title: Decizia 2010/801/PESC a Consiliului din 22 decembrie 2010 de modificare a Deciziei 2010/656/PESC a Consiliului de reînnoire a măsurilor restrictive impuse împotriva Côte d’Ivoire

text:
               23.12.2010

               RO

               Jurnalul Oficial al Uniunii Europene

               L 341/45

         DECIZIA 2010/801/PESC A CONSILIULUI
   din 22 decembrie 2010
   de modificare a Deciziei 2010/656/PESC a Consiliului de reînnoire a măsurilor restrictive impuse împotriva Côte d’Ivoire
   CONSILIUL UNIUNII EUROPENE,
   având în vedere Tratatul privind Uniunea Europeană, în special, articolul 29,
   întrucât:

               (1)

               La 29 octombrie 2010, Consiliul a adoptat Decizia 2010/656/PESC de reînnoire a măsurilor restrictive impuse împotriva Côte d’Ivoire (1).

               (2)

               La 13 decembrie, Consiliul a subliniat importanța alegerilor prezidențiale din 31 octombrie și 28 noiembrie 2010 pentru restabilirea păcii și stabilității în Côte d'Ivoire și a afirmat că voința exprimată în mod suveran de poporul ivoirian trebuie în mod imperativ respectată.

               (3)

               De asemenea, Consiliul a decis să adopte măsuri restrictive împotriva celor care obstrucționează procesul de pace și de reconciliere națională și care, în special, amenință finalizarea cu succes a procesului electoral,

         ADOPTĂ PREZENTA DECIZIE:
   Articolul 1
   Decizia 2010/656/PESC se modifică după cum urmează:

               1.

               Articolul 4 se înlocuiește cu următorul text:
               „Articolul 4
               (1)   Statele membre adoptă măsurile necesare pentru a împiedica intrarea pe teritoriul lor sau tranzitarea teritoriului lor de către:

                           (a)

                           persoanele, vizate de anexa I, desemnate de Comitetul pentru sancțiuni, care reprezintă o amenințare la adresa procesului de pace și de reconciliere națională din Côte d’Ivoire, în special acele persoane care împiedică aplicarea Acordurilor de la Linas-Marcoussis și Accra III, oricare altă persoană care ar fi considerată responsabilă, pe baza unor informații relevante, de încălcări grave ale drepturilor omului și ale dreptului internațional umanitar în Côte d’Ivoire, oricare altă persoană care incită public la ură și la violență, precum și oricare altă persoană în legătură cu care Comitetul pentru sancțiuni a stabilit că încalcă măsurile impuse prin punctul 7 din rezoluția 1572 (2004) a CSONU.

                           (b)

                           persoanele vizate de anexa II, neincluse în lista care figurează la anexa I, care obstrucționează procesul de pace și de reconciliere națională și care, în special, amenință finalizarea cu succes a procesului electoral.

                     (2)   Dispozițiile alineatului (1) nu obligă un stat membru să refuze intrarea pe teritoriul său a propriilor săi resortisanți.
               (3)   Alineatul (1) litera (a) nu se aplică în cazul în care Comitetul pentru sancțiuni stabilește că:

                           (a)

                           o călătorie este justificată din considerente umanitare urgente, inclusiv obligații religioase;

                           (b)

                           o derogare ar favoriza realizarea obiectivelor rezoluțiilor Consiliului de Securitate al ONU în ceea ce privește pacea și reconcilierea națională în Côte d’Ivoire și stabilitatea în regiune.

                     (4)   Alineatul (1) se aplică fără a aduce atingere cazurilor în care un stat membru și-a asumat angajamentul printr-o obligație de drept internațional, și anume:

                           (i)

                           în calitate de țară-gazdă a unei organizații internaționale interguvernamentale;

                           (ii)

                           în calitate de țară-gazdă a unei conferințe internaționale convocate de Organizația Națiunilor Unite sau desfășurate sub auspiciile sale;

                           (iii)

                           în temeiul unui acord multilateral care conferă privilegii și imunități;

                           (iv)

                           în temeiul Tratatului de conciliere (Pactul Lateran) încheiat în 1929 între Sfântul Scaun (Statul Vatican) și Italia.

                     (5)   Alineatul (4) este considerat aplicabil, de asemenea, cazurilor în care un stat membru este gazdă a Organizației pentru Securitate și Cooperare în Europa (OSCE).
               (6)   Consiliul este informat în mod corespunzător de toate cazurile în care un stat membru acordă o derogare în temeiul alineatului (4) sau (5).
               (7)   Statele membre pot face derogări de la măsurile impuse la alineatul (1) litera (b) atunci când deplasarea unei persoane se justifică din motive umanitare urgente sau atunci când persoana respectivă se deplasează pentru a asista la reuniuni interguvernamentale, inclusiv la reuniuni inițiate de Uniunea Europeană sau la reuniuni găzduite de un stat membru care asigură președinția OSCE, în cazul în care în cadrul acestora se poartă un dialog politic care vizează direct promovarea democrației, a drepturilor omului și a statului de drept în Côte d'Ivoire.
               (8)   Un stat membru care dorește să acorde derogări menționate la alineatul (7) informează în scris Consiliul în acest sens. Derogarea se consideră acordată, cu excepția cazului în care unul sau mai mulți membri ai Consiliului ridică obiecții în scris, în termen de două zile lucrătoare de la primirea notificării privind derogarea propusă. În cazul în care unul sau mai mulți membri ai Consiliului ridică o obiecție, Consiliul, hotărând cu majoritate calificată, poate decide să acorde derogarea propusă.
               (9)   În cazurile în care, în temeiul alineatelor (4), (5) și (7), un stat membru autorizează intrarea sau tranzitul pe teritoriul său pentru persoanele enumerate în anexa I sau II, această autorizație se limitează la scopul pentru care este acordată și la persoanele în cauză.”

               2.

               La articolul 5, alineatul (1) se înlocuiește cu următorul text:
               „(1)   Toate fondurile și resursele economice care se află în posesia sau sub controlul direct sau indirect al persoanelor sau entităților desemnate de Comitetul pentru sancțiuni în temeiul articolului 4 alineatul (1) litera (a) sau care sunt deținute de entități desemnate de comitet care se află în posesia sau sub controlul direct sau indirect al acestora sau al oricăror persoane care acționează în numele sau la ordinele acestora sunt înghețate.
               Persoanele menționate la primul paragraf figurează în lista din anexa I.”

               3.

               Articolul 6 se înlocuiește cu următorul text:
               „Articolul 6
               (1)   Consiliul stabilește lista prevăzută în anexa I și aduce modificări acesteia în conformitate cu ceea ce stabilește fie Consiliul de Securitate al Organizației Națiunilor Unite, fie Comitetul pentru sancțiuni.
               (2)   Consiliul, acționând la propunerea statelor membre sau a Înaltului Reprezentant al Uniunii pentru afaceri externe și politica de securitate, stabilește lista din anexa II și adoptă modificările la aceasta.”

               4.

               Articolul 7 se înlocuiește cu următorul text:
               „Articolul 7
               (1)   În cazul în care Consiliul de Securitate sau Comitetul pentru sancțiuni include pe listă o persoană sau o entitate, Consiliul include persoana sau entitatea respectivă în anexa I.
               (2)   În cazul în care Consiliul decide să aplice unei persoane sau entități măsurile menționate la articolul 4 alineatul (1) litera (b), acesta modifică anexa II în consecință.
               (3)   Consiliul comunică decizia sa, inclusiv motivele includerii persoanei sau entității respective, fie direct, dacă dispune de adresa acestora, fie prin publicarea unui anunț care să ofere persoanei sau entității în cauză posibilitatea de a prezenta observații.
               (4)   În cazul în care sunt transmise observații sau sunt prezentate dovezi substanțiale noi, Consiliul își reexaminează decizia și informează în consecință persoana sau entitatea în cauză.”

               5.

               Articolul 8 se înlocuiește cu următorul text:
               „Articolul 8
               (1)   Anexele I și II cuprind motivele pentru includerea pe listă a persoanelor și entităților, furnizate de Consiliul de Securitate sau de Comitetul pentru sancțiuni cu privire la anexa I.
               (2)   Anexele I și II includ, de asemenea, acolo unde sunt disponibile, informațiile necesare pentru identificarea persoanelor sau entităților vizate, furnizate de Consiliul de Securitate sau de Comitetul pentru sancțiuni pentru anexa I. În ceea ce privește persoanele, astfel de informații pot cuprinde numele, inclusiv pseudonimele, data și locul nașterii, cetățenia, numărul pașaportului și cărții de identitate, sexul, adresa, dacă este cunoscută, precum și funcția sau profesia. În ceea ce privește entitățile, astfel de informații pot cuprinde denumirea, locul și data înregistrării, numărul de înregistrare și sediul. De asemenea, în anexă se menționează data desemnării de către Consiliul de Securitate sau Comitetul pentru sancțiuni.”

               6.

               Articolul 10 se înlocuiește cu următorul text:
               „Articolul 10
               (1)   Prezenta decizie produce efecte de la data adoptării.
               (2)   Prezenta decizie se revizuiește, se modifică sau se abrogă, după caz, în conformitate cu deciziile relevante ale Consiliului de Securitate al Organizației Națiunilor Unite.
               (3)   Măsurile menționate la articolul 4 alineatul (1) litera (b) sunt revizuite la intervale periodice și cel puțin o dată la 12 luni. Aplicarea acestora încetează în privința persoanelor și entităților în cauză în cazul în care Consiliul stabilește, în conformitate cu procedura menționată la articolul 6 alineatul (2), că nu mai sunt îndeplinite condițiile de punere în aplicare a acestora.”

         Articolul 2
   Anexa la Decizia 2010/656/PESC devine anexa I și titlul acesteia se înlocuiește cu următorul text:

   Articolul 3
   Anexa la prezenta decizie se adaugă ca anexa II la Decizia 2010/656/PESC.
   Articolul 4
   Prezenta decizie produce efecte de la data adoptării.

      Adoptată la Bruxelles, 22 decembrie 2010.

            Pentru Consiliu

            Președintele

         S. VANACKERE

      (1)  JO L 285, 30.10.2010, p. 28.
   ANEXĂ

         „ANEXA II

            Lista persoanelor menționate la articolul 4 alineatul (1) litera (b)

                     Nume
                     (și eventualele pseudonime)

                     Informații de identificare

                     Motive

                     1.

                     Dl Pascal Affi N’Guessan

                     Născut la 1 ianuarie 1953, la Bouadikro;
                     număr de pașaport: PD-AE 09DD00013.

                     Secretar general al Frontului popular ivoirian (FPI), fost prim-ministru.
                     Luări de poziție radicale și dezinformare activă
                     Incitare la violență.

                     2.

                     Locotenent colonel Nathanaël Ahouman Brouha

                     Născut la 6 iunie 1960.

                     Comandant al Grupării de securitate al președinției republicii (GSPR).
                     Implicat în represiunea din 25 martie 2004.
                     Membru al Escadroanelor morții.

                     3.

                     Dl Gilbert Marie Aké N'Gbo

                     Născut la 8 octombrie 1955 la Abidjan
                     Număr de pașaport: 08 AA 61107

                     Presupus prim-ministru și ministru al planificării și dezvoltării

                     4.

                     Dl Pierre Israël Amessan Brou

                     Director general al radioteleviziunii ivoiriene (RTI).
                     Responsabil al campaniei de dezinformare.

                     5.

                     Dl Frank Anderson Kouassi

                     Președintele Consiliului național al comunicării audiovizuale (CNCA).
                     Complicitate activă la campania de dezinformare.

                     6.

                     Dna Nadiana Bamba

                     Născută la 13 iunie 1974 la Abidjan
                     Număr de pașaport: PD - AE 061 FP 04

                     Directoare a grupului de presă: Le temps Notre voie.
                     Responsabilă a campaniei de dezinformare și de incitare la ură și la violență intercomunitară.

                     7.

                     Dl Kadet Bertin

                     Născut în jurul anului 1957 la Mama.

                     Consilier pe probleme de securitate al dlui Gbagbo.
                     Responsabil al traficului de arme pentru «Președinție».

                     8.

                     General Dogbo Blé

                     Născut la 2 februarie 1959 la Daloa.

                     Șef al gărzii republicane.
                     Participare la ofensiva din 4-6 noiembrie 2004 și la evenimentele din zilele următoare de la Abidjan. Membru al Escadroanelor morții.

                     Implicat în reprimarea mișcărilor populare.

                     9.

                     Dl Paul Antoine Bohoun Bouabré

                     Născut la 9 februarie 1957 la Issia
                     Număr de pașaport: PD AE 015 FO 02

                     Fost ministru al planificării și dezvoltării.

                     10.

                     Subprefect Oulaï Delefosse

                     Fost ofițer de legătură pe lângă forța Lima.
                     Responsabil al Uniunii patriotice pentru rezistența Marelui Vest (UPRGO).
                     Răspunzător pentru amenințările la adresa soldaților forței LICORNE.
                     Implicat în recrutarea unor mercenari liberieni.
                     Șef al miliției pro-Gbagbo.
                     Implicat în acte de violență.

                     11.

                     Amiral Vagba Faussignau

                     Născut la 31 decembrie 1954 la Bobia.

                     Comandantul marinei ivoiriene - Adjunct al șefului statului major.

                     12.

                     Pastor Gammi

                     Șef al Mișcării ivoiriene pentru eliberarea regiunii de Vest a Côte d'Ivoire (MILOCI).
                     Implicat în atacul de la Logoualé (28 februarie 2005).
                     Implicat în acte de violență împotriva populațiilor alogene și alohtone în regiunea vestică în noiembrie și decembrie 2010.

                     13.

                     Dl Laurent Gbagbo

                     Născut la 31 mai 1945 la Gagnoa

                     Presupus Președinte al republicii

                     14.

                     Dna Simone Gbagbo

                     Născută la 20 iunie 1949 la Moossou

                     Soția dlui Gbagbo.
                     Președinte al grupului Frontului popular ivoirian (FPI) din cadrul Adunării naționale. Bănuită a întreține rețele paralele politico-religioase care se opun rezoluțiilor internaționale.

                     15.

                     General Guiai Bi Poin

                     Născut la 31 decembrie 1954 la Gounela.

                     Șef al Centrului de comandă a operațiilor de securitate(CECOS).
                     Implicat în represiunea din martie 2004.
                     Implicat în evenimentele de la Hôtel Ivoire (noiembrie 2004).
                     Implicat în reprimarea mișcărilor populare din februarie, noiembrie și decembrie 2010.

                     16.

                     Dl Denis Maho Glofiei

                     Născut în Val de Marne

                     Responsabil al Frontului de eliberare a Marelui Vest (FLGO).
                     Șef al miliției pro-Gbagbo.
                     Implicat în acte de violență.

                     17.

                     Căpitan Anselme Séka Yapo

                     Născut la 2 mai 1973 la Adzopé

                     Gardă de corp a dnei Gbagbo.
                     Membru al Escadroanelor morții. Implicat în acte de violență și asasinate.

                     18.

                     Dl Désiré Tagro

                     Născut la 27 ianuarie 1959 la Issia
                     Număr de pașaport: PD - AE 065FH08.

                     Presupus Ministru de Interne, secretar general al «Președinției».
                     Implicat în reprimarea violentă a mișcărilor populare din februarie, noiembrie și decembrie 2010.

                     19.

                     Dl Paul Yao N'Dré

                     Născut la 29 decembrie 1956.

                     Președintele Consiliului Constituțional.
                     A validat cu bună știință rezultate false pentru alegerile prezidențiale de la 31 octombrie și 28 noiembrie 2010.”


title: Decizia 2008/733/PESC a Consiliului din 15 septembrie 2008 de punere în aplicare a Poziției comune 2004/694/PESC privind noi măsuri în sprijinul unei puneri în aplicare efective a mandatului Tribunalului Penal Internațional pentru fosta Iugoslavie (TPII)

text:
               16.9.2008

               RO

               Jurnalul Oficial al Uniunii Europene

               L 247/63

      DECIZIA 2008/733/PESC A CONSILIULUI

   din 15 septembrie 2008
   de punere în aplicare a Poziției comune 2004/694/PESC privind noi măsuri în sprijinul unei puneri în aplicare efective a mandatului Tribunalului Penal Internațional pentru fosta Iugoslavie (TPII)
   CONSILIUL UNIUNII EUROPENE,
   având în vedere Poziția comună 2004/694/PESC (1), în special articolul 2 coroborat cu articolul 23 alineatul (2) a doua liniuță din Tratatul privind Uniunea Europeană,
   întrucât:

               (1)

               În conformitate cu Poziția comună 2004/694/PESC, Consiliul a adoptat măsuri în vederea înghețării tuturor fondurilor și resurselor economice aparținând persoanelor fizice enumerate în anexa la respectiva poziție comună, care fuseseră puse sub acuzare de către TPII.

               (2)

               Ca urmare a transferului dlui Radovan KARADZIC în custodia TPII la 30 iulie 2008, numele acestuia ar trebui eliminat de pe listă.

               (3)

               Este prin urmare necesară adaptarea corespunzătoare a listei prevăzute în anexa la Poziția comună 2004/694/PESC,

         DECIDE:
   Articolul 1
   Anexa la Poziția comună 2004/694/PESC se înlocuiește cu anexa la prezenta decizie.
   Articolul 2
   Prezenta decizie produce efecte de la data adoptării.
   Articolul 3
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 15 septembrie 2008.

            Pentru Consiliu

            Președintele

         B. KOUCHNER

      (1)  JO L 315, 14.10.2004, p. 52.

      ANEXĂ

            „ANEXĂ
            Lista persoanelor menționate la articolul 1

                        Persoană

                        Motiv

                        1.

                        Numele: HADZIC Goran (sex masculin)
                        Data nașterii: 7.9.1958
                        Locul nașterii: Vinkovci, Croația
                        Resortisant al Serbiei

                        Pus sub acuzare de către TPII și aflat încă în libertate
                        Act de acuzare: 4 iunie 2004
                        Cauza nr.: IT-04-75

                        2.

                        Numele: MLADIC Ratko (sex masculin)
                        Data nașterii: 12.3.1948
                        Locul nașterii: Bozanovici, localitatea Kalinovik, Bosnia și Herțegovina
                        Resortisant al Bosniei și Herțegovinei

                        Pus sub acuzare de către TPII și aflat încă în libertate
                        Act de acuzare inițial: 25 iulie 1995; al doilea act de acuzare: 16 noiembrie 1995; act de acuzare modificat: 8 noiembrie 2002
                        Cauza nr.: IT-95-5/18”


title: Decizia Consiliului din 18 septembrie 1995 privind aderarea Comunității la Acordul de instituire a Comisiei Tonului din Oceanul Indian

text:
               04/Volumul 02

               RO

               Jurnalul Ofícial al Uniunii Europene

               267

         31995D0399

               L 236/24

               JURNALUL OFÍCIAL AL UNIUNII EUROPENE

      DECIZIA CONSILIULUI

   din 18 septembrie 1995
   privind aderarea Comunității la Acordul de instituire a Comisiei Tonului din Oceanul Indian
   (95/399/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 43 coroborat cu articolul 228 alineatul (2) prima teză și alineatul (3), primul paragraf,
   având în vedere propunerea Comisiei,
   având în vedere avizul Parlamentului European (1),
   întrucât Comunitatea a semnat Convenția Națiunilor Unite privind dreptul mării care cere tuturor membrilor comunității internaționale să coopereze la conservarea și gestionarea resurselor biologice ale mării;
   întrucât, în cazul pescuitului marin, Comunitatea este responsabilă de adoptarea măsurilor de conservare și gestionare a rezervelor de pește și de contractarea angajamentelor în această privință cu țări terțe și organizații internaționale;
   întrucât Comunitatea a luat parte în acest sens la negocierile internaționale care s-au încheiat cu aprobarea unui acord al Organizației Națiunilor Unite pentru Alimentație și Agricultură de instituire a Comisiei Tonului din Oceanul Indian;
   întrucât acest acord constituie un cadru util de întărire a cooperării internaționale în scopul conservării și utilizării raționale a tonului din Oceanul Indian și a speciilor înrudite;
   întrucât pescarii comunitari sunt angajați în pescuirea acestor specii în Oceanul Indian; întrucât este în interesul Comunității să adere la respectivul acord,
   DECIDE:
   Articolul 1
   Acordul pentru instituirea Comisiei Tonului din Oceanul Indian este aprobat în numele Comunității.
   Textul acordului se anexează la prezenta decizie.
   Articolul 2
   Președintele Consiliului depune, în numele Comunității, instrumentul de acceptare în conformitate cu articolul XVII alineatul (1) din acord.

      Adoptată la Bruxelles, 18 septembrie 1995.

            Pentru Consiliu

            Președintele

         P. SOLBES MIRA

      (1)  JO C 109, 1.5.1995, p. 277.